Nuwe klereborg vir Maties | Netwerk24
Nuwe klereborg vir Maties
By die bekendstelling van die nuwe borgskap was, van links, Johan Momsen (Maties-kaptein), Munier Hartzenberg, Adolf Stoffberg, Bernard Zirk Jansen, Hawies Fourie (Maties se hoofafrigter), Frank van Wezel (Hi-Tec), Riaan Truter (Maties Rugby se spanbestuurder), Micky Mallet (Hi-Tec CEO), Gordon Stokes en Quintin van Rooyen (Maties Rugby se senior bestuurder). Foto’s: Danie Keet
Maties se eerste rugbyspan het vandeesweek ’n nuwe klereborg gekry. Hi Tec het Dinsdag die borgskap aan die span in sy winkel in Kerkstraat oorhandig.
Frank van Wezel, die handelsmerk-eienaar, het die borgskap aan Quintin van Rooyen, die klubbestuurder, oorhandig. Die geleentheid is ook bygewoon deur Van Wezel se vrou, Caroline, Hawies Fourie, Maties se afrigter en lede van die eerste span.
Van Wezel het die Hi Tec-maatskappy reeds in 1974 begin en dit in 1985 in Suid-Afrika geregistreer.
“Ons is trots om ’n pad saam met die Matie-rugbyklub te begin stap en sien uit na die verbintenis. Dit is die ideale mark waarby ons maatskappy betrokke kan raak en ons is trots om met die Maties geassosieer te word.”
Van Wezel het vertel dat hy ’n voorliefde vir Afrika het en het tien jaar in Kenia gewoon.
“Daar het ek ook rugby gespeel, insluitend een wedstryd vir die Keniaanse rugbyspan. Ek het ook die voorreg gehad om teen Idi Amin, wat later diktator in Uganda geword het, te speel,” het hy vertel.
Van Rooyen het die borgskap namens die Maties-rugbyklub ontvang en sy dank teenoor die borg uitgespreek.
“Ons is dankbaar vir die ondersteuning van Hi Tec en sien uit na die toekoms. Die klere wat hulle aan die eerste span gee, is van groot waarde. Ons sien ook uit na die spesiale T-hemde wat hulle vir ons ondersteuners gaan verskaf. ’n Kompetisie om die ontwerp van hierdie hemde te bepaal, gaan eersdaags begin,” het hy gesê.